| 2000 pesetas de 1995  |
| --- |
|  |
| A/: Cabeza espida de Xoán Carlos I cara á esquerda. Data.
Lenda: JUAN CARLOS I REY DE ESPAÑA | R/: Palacio Real. Logo da presidencia española do Consello da UE. Marca de ceca (M).
LENDA: 2000 PTAS / PRESIDENCIA CONSEJO U.E. |
| * **Valor**: 2.000 pesetas.
* **Data de emisión**: 1995.
* **Período**: Xoán Carlos I.
* **Ceca**: FNMT - *Real Casa de la Moneda*.
* **Gravador**: Manuel Martínez Tornero (A/) e Luis José Díaz Salas (R/).
* **Tiraxe**: 6.151.000 exemplares.
* **Aliaxe**: prata (925 ‰).
* **Diámetro**: 33 mm.
* **Grosor**: 2 mm.
* **Peso**: 18,00 g.
* **Canto**: liso.
 |

A **moeda de 2.000 pesetas de 1995** é unha moeda española de prata dese valor facial emitida pola FNMT para conmemorar a primeira presidencia española do Consello da Unión Europea, durante o segundo semestre de 1995. 

Trátase da segunda emisión da serie de moedas circulantes de 2.000 pesetas de prata, que se iniciou en 1994.

Marco lexislativo
-----------------

Mediante unha Orde do 24 de marzo de 1995, publicada no Boletín Oficial do Estado do 5 de abril, acordouse a emisión, a cuñaxe e a posta en circulación dunha moeda de 2.000 pesetas de prata con data 1995, conmemorativa da primeira presidencia do Consello da Unión Europea exercida por España.

Conforme establecía a Orde, a moeda era de curso legal e debía ser proporcionada polas entidades bancarias ao seu valor facial, aínda que a súa circulación foi escasa, dada a súa curta tiraxe final —6.151.000 exemplares— e tendo en conta que naquel momento existía xa un billete de 2.000 pesetas de uso moi común, polo que a maioría dos exemplares foron retirados da circulación polos coleccionistas numismáticos e pola poboación en xeral, a modo de recordo.

A norma establecía tamén que "esta moeda será admitida nas caixas públicas sen limitación, e entre particulares ata 20.000 pesetas, calquera que for a contía do pagamento".

Caracterización
---------------

Logo da presidencia española do Consello da UE de 1995, reproducido no reverso .
O seu anverso, deseñado e gravado por Manuel Martínez Tornero, amosa un busto de perfil de Xoán Carlos I (1975-2014) ollando cara á esquerda, rodeado pola lenda JUAN CARLOS I REY DE ESPAÑA e a data de 1995. O conxunto está encerrado por unha grafila lisa.

Pola súa banda, o motivo central do reverso, obra de Luis José Díaz Salas, é unha imaxe do Palacio Real de Madrid visto desde os xardíns de Sabatini, o lugar onde se celebrou a reunión do Consello Europeo entre os días 15 e 16 de decembro de 1995 na que, entre outros asuntos, se decidiu a denominación de "euro" para a futura moeda europea.

Palacio Real de Madrid, elemento principal do reverso da moeda.
Completan o reverso, na parte superior da moeda, a expresión do seu valor facial, 2000 PTAS, un M coroado a modo de marca de ceca da *Fábrica Nacional de Moneda y Timbre*, o logotipo da presidencia española do Consello da Unión Europea cunha lenda alusiva, e un óvalo cunha imaxe latente na que, en función da orientación, se pode ver novamente a marca de ceca ou as dúas cifras derradeiras do ano de emisión: 95.

A moeda de 2.000 pesetas foi desmonetizada o 28 de febreiro de 2002, e en xuño de 2021 concluíu o prazo para a cambiar polo seu valor nas entidades bancarias.

Notas
-----

1. 1 2 3 4 5 6 7  "Orde do 24 de marzo de 1995". *BOE* Nº 81, 5 de abril de 1995. Páxinas 10.199-10.200.
2. 1 2 3 4 5  "2000 Pesetas - Juan Carlos I Presidency of the council of the European Union". *Numista.com*
3. ↑  "Moneda de 30 euro / 20 euro / 12 euro / 2.000 pesetas". *FNMT - Casa de la Moneda (FNMT.es)*.
4. 1 2  López, F. J. (2023). "Moneda de 2000 pesetas de 1995: Valor y Precio". *Coleccionismodemonedas.com*. 16 de febreiro .

Véxase tamén
------------

### Bibliografía

* Lamas Bolaño (2023). *Catálogo enciclopédico de monedas de España 2024*. Lamas Bolaño, Barcelona. ISBN 978-8409545193

### Outros artigos

* Peseta
* Lista das moedas de peseta de España
* Consello da Unión Europea

### Ligazóns externas

* "Numismática española: catálogo de monedas"